b'\n_START_ARTICLE_\nJanez Anton Tu\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nPrvi\xc4\x8d se je o\xc5\xbeenil 31. maja 1745 s Heleno Wisiak, s katero je imel 3 otroke. Drugi\xc4\x8d se je o\xc5\xbeenil z Mojco Zottel, s katero je imel 9 otrok (vsi so zgodaj pomrli?). V listinah se ve\xc4\x8dkrat omenja kot mestni slikar v \xc5\xa0kofji Loki nem. B\xc3\xbcrgerlicher Mahler der Stadt Lack. Po vsej verjetnosti se je \xc5\xa1olal tudi v Metzingerjevi delavnici._NEWLINE_Kronika \xc5\xa1kofjelo\xc5\xa1kega kapucinskega samostana pi\xc5\xa1e, da je za samostanski kor leta 1763 naslikal sv. Fran\xc4\x8di\xc5\xa1ka Asi\xc5\xa1kega, leta 1765 pa sv. Serafina in polihromiral kip Brezmade\xc5\xbene, leta 1769 je popravil ve\xc4\x8d slik v cerkvi in obednici, leta 1780 je poslikal veliki oltar, leta 1794 pa je obnovil freske na samostanskem vrtu._NEWLINE_Leta 1760 je po naro\xc4\x8dilu Filipa Grebina s Hmeljnika poslikal romarsko cerkev sv. Fran\xc4\x8di\xc5\xa1ka Ksaverija na Veseli Gori pri \xc5\xa0entrupertu na Dolenjskem. V kupoli ladje je naslikal sv. Trojico, pod njo pa prizore iz legende o sv. Fran\xc4\x8di\xc5\xa1ku. Naslikal je \xc5\xa1e devet velikih angelov-simbolov \xc4\x8dednosti, v prezbiteriju apoteozo sv. Fran\xc4\x8di\xc5\xa1ka Ksaverija, alegorije \xc5\xa1tirih kontinentov in \xc4\x8dude\xc5\xbee sv. Fran\xc4\x8di\xc5\xa1ka Ksaverija. V kapeli sv. Janeza Nepomuka je naslikal svetnikovo poveli\xc4\x8devanje in legendo, v kapeli sv. Marjete pa svetnico v gloriji in prizore iz Jezusove mladosti._NEWLINE_Pri cerkvi sv. Kri\xc5\xbea nad Srednjo vasjo pri Poljanah nad \xc5\xa0kofjo Loko je poslikal zunanj\xc5\xa1\xc4\x8dino cerkve s kri\xc5\xbeevim potom, leta 1767 je za njen stranski oltar napravil sliko sv. Janeza Nepomuka, okr. leta 1777 pa je za njen glavni oltar napravil sliko Kri\xc5\xbeanega._NEWLINE_Pripisujejo mu tudi \xc5\xa1tevilne oljne slike v cerkvah in freske na znamenjih in hi\xc5\xa1ah na Gorenjskem.'